Ehdotus neuvoston asetukseksi (EY/Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelaa strategiaa /* KOM/97/0634 lopull. - CNS 97/0351 */



Virallinen lehti nro C 048 , 13/02/1998 s. 0018



Ehdotus neuvoston asetukseksi (EY/Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (98/C 48/09) KOM(97) 634 lopull. - 97/0351(CNS) (Komission esittämä 19 päivänä joulukuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon Euroopan atomienergiayhteisön perustamissopimuksen ja erityisesti sen 203 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että Kööpenhaminassa vuoden 1993 kesäkuussa kokoontunut Eurooppa-neuvosto määritteli Keski- ja Itä-Euroopan assosioituneiden maiden Euroopan unioniin liittymistä koskevat taloudelliset ja poliittiset edellytykset; kyseisten maiden suurimmat vaikeudet edellä mainittujen edellytysten täyttämisessä on yksilöity Euroopan unionista tehdyn sopimuksen O artiklassa määrätyn menettelyn täytäntöönpanon yhteydessä. Amsterdamin Eurooppa-neuvostossa 16-17 päivänä kesäkuuta 1997 kokoontuneet valtionpäämiehet ja pääministerit toistivat tahtonsa lujittaa unioniin liittymistä valmistelevaa strategiaa, jotta helpotetaan hakijamaiden liittymisen valmistelua ja tämän vuoksi komissio teki asiasta ehdotuksia Agenda 2000-tiedonannossa, on aiheellista, että liittymistä valmistelevaa strategiaa tukeva Euroopan yhteisön apu järjestetään jokaisen hakijamaan kanssa luomalla kumppanuussuhde, jossa keskitytään edellä mainittujen vaikeuksien yksilöintiin perustuviin ensisijaisiin toimiin, on tärkeää hoitaa käytettävissä olevia rahoitusvaroja mahdollisimman hyvin komission liittymishakemuksista antamissa lausunnoissa esitettyjen ensisijaisten toimien mukaisesti; neuvoston on voitava päättää liittymiskumppanuuksien periaatteista, ensisijaisista toimista ja yleisistä edellytyksistä, jotta komissio voi ottaa ne huomioon kumppanuuksien yhteydessä, yhteisön osana liittymistä valmistelevaa strategiaa antama apu kuuluu kyseisten maiden hyväksi toteutettujen avustusohjelmien soveltamisalaan, kyseiset ohjelmat on vahvistettu noudattaen perustamissopimusten määräyksiä ja erityisesti niitä säännöksiä jotka sisältyvät taloudellisen tuen myöntämisestä tietyille Keski- ja Itä-Euroopan maille 18 päivänä joulukuuta 1989 annettuun neuvoston asetukseen (ETY) N:o 3906/89 (1), sellaisena kuin se on viimeksi muutettuna asetuksella (EY) N:o 753/96 (2); tämän vuoksi tällä asetuksella ei ole taloudellisia vaikutuksia, yhteisön avun rahoituksen ohjelmoinnista päätetään vastaavia rahoitusvälineitä tai -ohjelmia koskevissa asetuksissa säädettyjen menettelyjen mukaisesti, demokratian periaatteiden, oikeusvaltioperiaatteen ja ihmisoikeuksien soveltaminen sekä vähemmistöjen kunnioittaminen ja suojelu ovat edellytyksiä liittymistä edeltävien tukien myöntämiselle, myös Eurooppa-sopimusten velvoitteiden noudattaminen on edellytys yhteisön avun myöntämiselle, ja liittymiskumppanuutta koskevan järjestelmän täytäntöönpanossa toteutetaan yhteisöjen tavoitteita, ja perustamissopimuksissa ei ole muita määräyksiä valtuuksista kyseisen järjestelmän toteuttamiseksi kuin Euroopan yhteisön perustamissopimuksen 235 artikla ja Euroopan atomienergiayhteisön perustamissopimuksen 203 artikla, ON ANTANUT TÄMÄN ASETUKSEN: 1 artikla Myönnetään neuvoston asetuksessa (ETY) N:o 3906/89 säädetyt tuet ja Euroopan unionin jäsenyyttä hakeneiden maiden liittymistä valmistelevaan strategiaan kuuluva muu yhteisön tuki osana liittymiskumppanuutta koskevaa järjestelmää, joka koskee: - liittymisen valmistelua koskevia ensisijaisia toimia, sellaisina kuin ne perustuvat kyseisten maiden tilanteen analysointiin verrattuna poliittisiin, taloudellisiin ja jäsenvaltion velvoitteita koskeviin perusteisiin, - rahoitusvaroja jokaisen hakijamaan auttamiseksi liittymistä koskevien yksilöityjen ensisijaisten toimien toteuttamisessa. 2 artikla Neuvosto päättää komission ehdotuksesta määräenemmistöllä ennen 15 päivää maaliskuuta 1998 kutakin liittymiskumppanuutta koskevista periaatteista, ensisijaisista toimista ja yleisistä edellytyksistä komission jäsenyyshakemuksista antamien lausuntojen perusteella. 3 artikla Yhteisön osana liittymistä valmistelevaa strategiaa antamasta avusta on määrätty perustamissopimuksen määräysten ja erityisesti asetuksen (ETY) N:o 3906/89 säännösten mukaisesti vahvistetuissa ohjelmissa. Neuvoston tämän asetuksen 2 artiklan mukaisesti tekemien päätösten perusteella osana liittymiskumppanuutta myönnettävän avun rahoituksen ohjelmointi vahvistetaan vastaavia rahoitusvälineitä tai -ohjelmia koskevissa asetuksissa säädettyjen menettelyjen mukaisesti. 4 artikla Toteutetaan liittymiskumppanuuksien mukautukset tapauksittain 2 ja/tai 3 artiklassa säädettyjen menettelyjen mukaisesti. 5 artikla Neuvosto voi komission ehdotuksesta määräenemmistöllä toteuttaa asiaankuuluvia toimenpiteitä, jotka koskevat liittymistä edeltävien tukien myöntämistä hakijamaalle, jos jokin olennainen edellytys liittymistä edeltävien tukien myöntämisen jatkamiseksi puuttuu, kun on rikottu demokratian periaatteita, oikeusvaltioperiaatetta, ihmisoikeuksia tai vähemmistöjen kunnioittamisen ja suojelun periaatetta. 6 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL L 375, 23.12.1989, s. 11. (2) EYVL L 103, 26.4.1996, s. 5.